Nos Bernardus, archipresbiter de Bosco, notum facimus universis presentes [litteras] inspecturis, quod in nostra presentia constitutis Johanne presbitero, dicto de Vilers, Bernardo ejusdem Johannis fratre, et Guillelmo de Vilers, marito Girarde filie quondam Stephani Amaubert, cum eadem Girarda, iidem Johanne[s], Bernardus et Guillelmus cum Girardi vendiderunt fratri Miloni, camerario Cluniacensi, nomine ecclesie Cluniacensis et eidem possidendum perpetue tradiderunt terras quas in allodio suo habebant et possidebant in parochia de Terviaco sitas, in villa de Tervi et villa de la Combe et villa de Vilers, precio sexaginta so[li]dorum Cluniacensium, de quibus recognoverunt sibi satisfactum fuisse coram nobis in pecunia numerata, promittentes per juramenta coram nobis ab eisdem Johanne, Bernardo et Guillelmo et Girarda, uxore sua, ad sancta Dei euvangelia corporaliter prestita, se facturos, pariter curaturos quod predicte terre eisdem, eodem precio habere in perpetuum liceat et possidere, hiis pactionibus habitis et retentis inter ipso[s] et camerarium predictum, ut ea[s]dem terras sibi et heredibus suis valeant in perpetuum habere et retinere sub annuo censu trium solidorum Cluniacensium domui de Masille, in festo beati Martini hyemalis reddendorum; protestantes et confi[ten]tes se esse homines ecclesie Cluniacensis et mansionarios, et stationes debere per se et per heredes suos in locis supra expressis. In cujus rei testimonium, de voluntate dictorum Johannis, Bernardi, Guillelmi et Gyrarde, uxoris sue, sigillum nostrum duximus presentibus litteris apponendum. Datum anno Domini Mº CCº sexagesimo, mense aprili.